Vist l'escrit de convocatòria de vaga presentat pel Comitè d'Empresa de Ferrocarril Metropolità de Barcelona, SA (amb registre d'entrada de 6 de juny de 2016), que preveu que es desenvolupi de la manera següent: dia 18 de juny de 2016, per a tot el personal, excepte manteniment, des de la 0.00 fins a les 2.50 hores, des de les 4.30 fins a les 7.30 hores i des de les 18.00 fins a les 24.00 hores; per al personal de manteniment les tres darreres hores del seu torn i el torn 3 realitzarà l'aturada en la jornada de la vigília; i el dia 19 de juny, des de les 4.30 fins a les 7.30 hores, per a tot el personal, excepte manteniment, i des de les 16.44 fins a les 19.48 hores, per a tot el personal, excepte manteniment, agents d'atenció al client torn 8 i TOLA Torn 8, per al personal de manteniment les tres darreres hores del seu torn i el torn 3 realitzarà l'aturada en la jornada de la vigília;
Vist l'escrit de convocatòria de vaga presentat pel Comitè d'Empresa de Ferrocarril Metropolità de Barcelona, SA (amb registre d'entrada de 8 de juny de 2016), que està prevista per als dies 20, 21 i 22 de juny de 2016 i que afectarà tot el personal des de la 7.00 fins a les 9.00 hores i des de les 16.00 fins a les 18.00 hores, per al torn 3 des de la 1.00 fins a les 3.00 hores i per als agents d'atenció al client de torn 8 i personal de categoria TOLA torn 8 i torn 3 des de les 20.30 fins a les 22.30 hores;
Vist que el servei de transport de viatgers que efectua l'empresa Ferrocarril Metropolità de Barcelona, SA, a la zona del Barcelonès, cal considerar-lo un servei essencial per a la comunitat, ja que la seva interrupció afectaria el dret a la lliure circulació recollit a l'article 19 de la Constitució;
Vist que l'autoritat governativa ha d'establir les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional a l'exercici legítim del dret de vaga reconegut a l'article 28.2 de la Constitució;
Vist que el transport públic suburbà és un element indispensable en l'entorn ciutadà que desplaça un gran nombre de viatgers diaris i que garanteix el dret a la mobilitat, i facilita l'accés als llocs de treball, als de residència, als centres hospitalaris, als comerços i als centres d'activitat econòmica, social i cultural, raó per la qual constitueix un mitjà necessari per al desenvolupament d'altres drets, tot i l'existència d'altres mitjans de transport públic;
Vist que el moviment de viatgers i els desplaçaments s'han anat diversificant en els últims anys i les hores d'entrada i sortida de la feina, ja sigui als centres de treball de la indústria ja sigui als de les oficines i els comerços, i als centres d'ensenyament i als centres socials i sanitaris, no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre d'altres, per les jornades intensives, les flexibilitats horàries i la conciliació de la vida laboral i familiar; i vist que aquest fet afecta d'una manera especialment greu les persones sense vehicle particular, les persones grans, les persones amb discapacitat i les persones que resideixen en zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada i no només en les hores punta.
Atès que en ordres anteriors s'han fixat serveis mínims per al servei de transport urbà tenint en compte la diferent intensitat d'ús que els usuaris fan al llarg del dia: d'una banda, en els dies laborables, les anomenades hores punta, des de les 6.30 fins a les 9.30 hores i des de les 16.00 fins a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior i les anomenades hores vall, que coincideixen amb la resta de la jornada, durant les quals es garanteix el servei amb un percentatge inferior; i d'altra banda, en el dies festius, les necessitats de mobilitat no es concentren en les hores puntes sinó que es distribueixen durant tot el dia per la qual cosa el servei es garanteix amb un percentatge durant tot el dia amb la possibilitat d'efectuar una distribució irregular de l'esmentat percentatge;
Vist que durant els dies 18 i 19 de juny de 2016 se celebra el Festival Sónar 2016, que concentra públic en les zones on es desenvolupen les actuacions i comporta un increment molt significatiu de mobilitat ciutadana respecte a qualsevol altre cap de setmana habitual, en especial durant la nit a la zona de la Fira de Barcelona en la qual es preveu omplir un aforament de 35.000 persones, increment de la mobilitat que no pot ser absorbit amb normalitat per altres modalitats de desplaçament i, per tant, cal garantir el servei del transport suburbà amb les degudes condicions de seguretat;
Vist que la situació de vaga dels dies 20, 21 i 22 de juny de 2016 és similar a l'anterior vaga de finals de maig i principis de juny de 2016, en la qual es va dictar l'Ordre TSF/124/2016, de 25 de maig que va fixar uns serveis mínims que, per coherència, seguia el criteri de les darreres vagues del transport de viatgers de superfície de la mateixa ciutat de Barcelona; no obstant aquest precedent, cal tenir en compte l'informe de l'entitat Transports Metropolitans de Barcelona de 14 de juny de 2016 el qual posa de manifest que els serveis mínims fixats per aquella vaga de quatre dies seguits van resultar insuficients i varen provocar situacions de risc, per possibles caigudes de passatgers a les vies i per aglomeracions i, també, pel fet que les condicions del transport de metro suposen una dificultat afegida a les del transport de superfície, pel lloc de confinament on es troben els viatgers, que fa aconsellable modificar, per als dies laborables de la present vaga, els serveis mínims fixats en la darrera vaga;
És en atenció a les raons exposades i a les característiques de les convocatòries de les vagues, que per als dies 18 i 19 de juny de 2016 es considera adient fixar uns serveis mínims equivalents als fixats en l'Ordre EMO/264/2012, de 13 de setembre, per al dia 24 de setembre de 2012, la qual es té com a antecedent, i fixar un servei mínim del 33% del servei durant el període de vaga des de les 0.00 fins a les 2.50 hores; des de les 4.30 fins a les 7.30 hores i des de les 18.00 fins a les 24.00 hores del dia 18 de juny.
Des de les 4.30 fins a les 7.30 hores i des de les 16.44 fins a les 19.48 hores del dia 19 de juny.
El percentatge indicat es podrà distribuir de manera irregular, sense que en cap cas se superi el 50% del servei, ni que de forma global se superi el percentatge del 33%.
Per als dies 20, 21 i 22 de juny de 2016 es considera adient fixar els serveis mínims del 40% del servei en els períodes de vaga que coincideixin amb les hores punta.
El percentatge indicat es podrà distribuir de manera irregular, sense que en cap cas se superi el 50% del servei, ni que de forma global se superi el percentatge del 40%; i el 20% del servei en els períodes de vaga que coincideixin amb les hores vall.
El percentatge indicat es podrà distribuir de manera irregular, sense que en cap cas se superi el 30% del servei, ni que de forma global se superi el percentatge del 20%.
En tots els períodes indicats, s'ha de mantenir el servei indispensable per poder donar la infraestructura imprescindible per al funcionament dels serveis mínims assenyalats i s'ha de complir el servei necessari per cobrir les sortides i les entrades des de les terminals als inicis i als finals de trajecte.
Atès que en vagues anteriors de característiques anàlogues en aquesta empresa es van dictar l'Ordre EMO/264/2012, de 13 de setembre; l'Ordre TSF/10/2016, de 27 gener; l'Ordre TSF/65/2016, de 30 de març; l'Ordre TSF/88/2016, de 21 d'abril i l'Ordre TSF/124/2016, de 25 de maig;
Vist que, en acte de mediació de 15 de juny de 2016, les parts en conflicte han formulat les seves propostes de serveis mínims, tal com consta a l'expedient;
Atès el que disposen l'article 28.2 de la Constitució espanyola; l'article 170.1 i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel Comitè d'Empresa de Ferrocarril Metropolità de Barcelona, SA, que està prevista per als dies 18, 19, 20, 21 i 22 de juny de 2016, durant les fraccions horàries que s'indiquen a les respectives convocatòries i que afecten a tota la plantilla de l'empresa, s'entén condicionada al manteniment dels serveis mínims següents:
Des de les 0.00 fins a les 2.50 hores, des de les 4.30 fins a les 7.30 hores i des de les 18.00 fins a les 24.00 hores: 33% del servei.
Des de les 4.30 fins a les 7.30 hores i des de les 16.44 fins a les 19.48 hores: 33% del servei.
Dies 20, 21 i 22 de juny de 2016:
Períodes de vaga que coincideixin amb hores punta: 40% del servei.
Aquest percentatge es podrà distribuir de manera irregular, sense que en cap cas se superi el 50% del servei, ni que de forma global se superi el percentatge del 40%.
Períodes de vaga que coincideixin amb hores vall: 20% del servei.
Aquest percentatge es podrà distribuir de manera irregular, sense que en cap cas se superi el 30% del servei, ni que de forma global se superi el percentatge del 20%.
S'ha de mantenir el servei indispensable per poder donar la infraestructura imprescindible per al funcionament dels serveis mínims establerts i poder reiniciar el servei.
S'ha de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior.
Notifiqueu aquesta Ordre a les persones interessades per al seu compliment i trameteu-la al Diari Oficial de la Generalitat de Catalunya per a la seva publicació.